На основу члана 8. Закона о научноистраживачкој дјелатности („Службени гласник Републике Српске“, бр. 112/07 и 13/10) и члана 82. став 2. Закона о републичкој управи („Службени гласник Републике Српске“, бр. 118/08 и 11/09), министар науке и технологије доноси

ПРАВИЛНИК
О ПУБЛИКОВАЊУ НАУЧНИХ ПУБЛИКАЦИЈА
ОБЈАВЉЕН У „СЛУЖБЕНОМ ГЛАСНИКУ РЕПУБЛИКЕ СРПСКЕ“ БРОЈ 77/10, ДАНА 13.8.2010

I  ОСНОВНЕ ОДРЕДБЕ
Члан 1. 

Овим правилником утврђују се начин и услови публиковања научних публикација и утврђују се критеријуми, начин и поступак избора научних публикација за суфинансирање од стране Министарства науке и технологије Републике Српске (у даљем тексту: Министарство). 

Члан 2.
Изрази употријебљени у овом правилнику имају сљедећа значења: 

а) научна публикација – публикација у којој се уз примјену научне методологије обрађује неки проблем, питање или предмет из одређене научне области,
б) електронска научна публикација – све врсте научне грађе објављене у електронском облику у виду CD-ROM-а, видео или аудио-касете, интернет или мрежног извора података,
в) књига – укоричена, штампана, омеђена публикација од најмање 50 страница, односно штампана колекција писаног папира, а укоричена штампана публикација која садржи мање од 50 страница назива се брошура,
г) научна књига – публикација у којој се научно, систематично, исцрпно и свеобухватно третира неки проблем, питање или предмет, личност или догађај и она мора бити рецензирана и треба имати све прописане елементе за добијање CIP-а и ISBN-а, а у категорију научних књига спадају научне монографије, научне књиге у ужем смислу и популарне научне књиге, али у категорију научних књига не спадају уџбеници, збирке задатака и приручници,
д) монографија – врста научне књиге која свеобухватно и самостално, методолошки аде​кватно обрађује одређену тему из домена одређене науке и која поред општих критеријума садржи одређени број аутоцитата,
ђ) CIP (Cataloging in Publication Record) – представља основне библиографске податке о публикацији, садржај, предмет и библиографске карактеристике публикације и даје се приликом увођења публикације у библиотечку евиденцију у Народној и универзитетској библиотеци Републике Српске,
е) ISBN (International Standard Book Number) – међународни стандард за број књиге, односно јединствени нумерички идентификатор књиге,
ж) ISSN (International Standard Serial Number) – међународни стандард за број часописа, односно јединствени нумерички идентификатор часописа,
з) SCI (Scientific Citation Index) – индекс који одређује број цитирања неког научног документа,
и) UDK број (Универзална децимална класификација) означава област и научне дисциплине којима се публикација бави, а додјељује га Народна и универзитетска библиотека Републике Српске,
ј) DOI (Digital Object Identifier) – јединствени алфанумерички низ додијељен појединачном дигиталном објекту (чланку, поглављу, књизи и сл.) која омогућује повезивање података о радовима и ауторима, те успостављање везе са интернет страницом на којој се оригинални рад налази,
к) Impact Factor – фактор утицаја или цитираности који показује колико је одређени рад, часопис или аутор цитиран у датом временском оквиру у часописима, радовима или литератури која се дистрибуира на одређеној територији,
л) рецензија – оцјена књиге или рада, односно критика писана о научној публикацији, као што је часопис, књига итд., гдје рецензент оцјењује или доказује правилност, односно вриједност неког научног или стручног рада,
љ) научни часопис – серијска публикација из одређене научне области која се периодично издаје у унапријед дефинисаним интервалима и у којој се презентују најновија достигнућа из те области,
м) годишњак – серијска публикација која излази годишње, као што је алманах, календар и слично, која у ужем смислу представља публикацију која приказује догађаје протекле године или даје податке за једну годину, а у ширем смислу може да буде и гласило или врста часописа из неке области који излази континуирано и објављује радове и резултате научноистраживачког рада из те области,
н) зборник – публикација у којој су сакупљени самостални радови или прилози више аутора или сарадника посвећени одређеној научној теми или области, а могу бити зборници радова са научних скупова који се одржавају редовно и у том случају зборник обично излази редовно и третира се као серијска публикација, односно зборници као монографске публикације, ако су у њему сакупљени радови са скупа који се не одржава редовно и континуирано, или су у питању сакупљени радови аутора посвећени одређеној теми или догађају, независно од неког одређеног скупа,
њ) импресум – подаци о издавачу, уредништву, штампарији итд. у вези са одређеном публикацијом,
о) афилијација – подаци о припадности аутора рада одређеној институцији и афилијација се наводи испод назива рада,
п) R коефицијенти компетентности – коефицијенти који указују на ниво значаја научних радова, објављени у Критеријумима за стицање научних звања („Службени гласник Републике Српске“, број 25/04 од 17. марта 2004.),
р) хрестоматија – избор дјела из појединих подручја науке или књижевности,
с) ISI публикације – публикације које се налазе на онлајн листама и које се најчешће цитирају у научноистраживачким круговима, а међународни часописи се рангирају према ISI (The Institute for Scientific Information), Journal Citatio Reports SCI, SSCI и другим листама (у даљем тексту: ISI-листама),
т) APA стил или APA формат су смјернице и услови које користе писци научних радова у различитим научним областима, а APA стандард, односно смјернице се развијају, одржавају и ревидирају од стране Америчке асоцијације за психологију (American Psychological Association – APA) и
ћ) аутоцитат је навођење сопственог рада као референце у списку коришћене литературе, док је цитат навођење туђег рада као референце у списку коришћене литературе.
II  НАУЧНЕ ПУБЛИКАЦИЈЕ

Члан 3.
Научна публикација је јавно објављени (публиковани) научни рад у којем се уз примјену научне методологије обрађује неки проблем, питање или предмет из одређене научне области, на бази којег се знање стиче, увећава, побољшава и провјерава. 

Члан 4. 

Под научном публикацијом се, у смислу овог правилника, подразумијевају: 

а) научна књига,
б) научни часопис,
в) зборник,
г) нaучно-лексикогрaфска и енциклопедијска публикaција,
д) нaучна кaртогрaфска публикaција и
ђ) остале научне публикације.
Члан 5. 

(1) Научна књига је рецензирана публикација у којој се научно, систематично, исцрпно и свеобухватно третира неки проблем, питање или предмет, личност или догађај и која има додијељен CIP и ISBN. 
(2) У категорију научних књига спадају научне монографије, научне књиге у ужем смислу и популарне научне књиге. 
(3) У категорију научних књига не спадају уџбеници, збирке задатака и приручници.

Члан 6.

(1) Научна монографија је књига која свеобухватно, самостално и методолошки адекватно обрађује једну тему, појаву, особу, феномен, мјесто и слично, из домена одређеног научног подручја.

(2) Да би се књига вредновала као научна монографија, поред општих критеријума као што су техничка уређеност, коректно цитирање и слично, мора испуњавати сљедеће услове:

а) да има додијељен ISBN, CIP и друге прописане обрасце,
б) да има двије рецензије признатих научника из тематске области монографије, од којих један није запослен код послодавца аутора монографије,
в) да ауторски текст има најмање 50 страница по аутору и
г) да садржи минималан број аутоцитата радова по сваком аутору одређен за поједине категорије монографија. 

Члан 7.
Научне монографије се сврставају у сљедеће категорије:

а) истакнута монографија међународног значаја,
б) монографија међународног значаја и 
в) монографија националног значаја. 
Члан 8.

(1) Истакнута монографија међународног значаја је од посебног интереса за развој науке и представља врхунски домет у својој области, те мора бити објављена на једном од страних језика и мора да садржи најмање десет аутоцитата радова објављених у водећем часопису међународног значаја, часопису међународног значаја или водећем часопису националног значаја, односно аутоцитата пленарних предавања одржаних по позиву на скупу међународног значаја штампаних у зборнику са скупа у цјелини, као и аутоцитата радова саопштених на скупу међународног значаја штампаних у зборнику са скупа у цјелини.
(2) Монографија међународног значаја се бави тематиком која је од интереса за науку и мора бити објављена на једном од страних језика и мора да садржи најмање седам аутоцитата радова објављених у водећем часопису међународног значаја, часопису међународног значаја или водећем часопису националног значаја, односно аутоцитата пленарних предавања одржаних по позиву на скупу међународног значаја штампаних у зборнику са скупа у цјелини, као и радова саопштених на скупу међународног значаја штампаних у зборнику са скупа у цјелини.
(3) Монографија националног значаја представља допринос науци и мора да садржи најмање пет аутоцитата радова објављених у водећем часопису међународног значаја, часопису међународног значаја или водећем часопису националног значаја, односно радова саопштених на скуповима међународног значаја који су штампани у зборнику са скупа у цјелини, као и аутоцитата пленарних предавања одржаних по позиву на скупу међународног значаја штампаних у зборнику са скупа у цјелини.

Члан 9.

(1) Научна књига у ужем смислу је публикација у којој се научно и систематично третира неки проблем, питање или предмет, личност или догађај, али која нема уску специјалност као монографија. 
(2) Да би се књига вредновала као научна књига у ужем смислу, поред општих критеријума као што су техничка уређеност, коректно цитирање и слично, мора испуњавати сљедеће:

а) да има додијељен ISBN, CIP и друге прописане обрасце,
б) да има двије рецензије признатих научника из тематске области коју обрађује та књига, од којих бар један није запослен код послодавца аутора књиге и
в) да ауторски текст има најмање 50 страница по аутору.
Члан 10. 

Научне књиге у ужем смислу се сврставају у сљедеће категорије:

а) истакнута научна књига међународног значаја,
б) научна књига међународног значаја и
в) научна књига националног значаја.
Члан 11. 

(1) Истакнута научна књига међународног значаја је од посебног интереса за развој науке и представља врхунски домет у својој области, као таква мора бити рецензована од стране признатих иностраних научних радника, објављена од стране издавача међународног реномеа, штампана на једном од свјетских језика и мора имати најмање десет аутоцитата радова у водећем часопису међународног значаја или часопису међународног значаја, односно аутоцитата пленарних предавања по позиву на скупу међународног значаја штампаних у зборнику са скупа у цјелини, као и радова саопштених на скупу међународног значаја штампаних у зборнику са скупа у цјелини.
(2) Научна књига међународног значаја мора бити рецензована од стране признатих иностраних научних радника, штампана на једном од свјетских језика и издана од стране реномираног издавача, те мора имати најмање пет аутоцитата радова у водећем часопису међународног значаја или часопису међународног значаја, односно аутоцитата пленарних предавања одржаних по позиву на скупу међународног значаја штампаних у зборнику са скупа у цјелини, као и радова саопштених на скупу међународног значаја штампаних у зборнику са скупа у цјелини.

(3) Научна књига националног значаја је књига која је јавно позитивно оцијењена од стране реномираних научних радника из Републике Српске или Босне и Херцеговине.

Члан 12. 

Изузетно од члана 11. став 2. овог правилника, у научне књиге међународног значаја могу бити сврстане књиге које се односе искључиво на националну проблематику у области хуманистичких наука, ако су високо оцијењене од стране признатих научних радника, а по квалитету одговарају сличним дјелима у другим земљама.

Члан 13. 
Научнопопуларне књиге садрже доказана научна сазнања, презентирана на популаран и лако разумљив начин са циљем пружања информација из различитих области науке заинтересованим читаоцима. 
Члан 14. 
Научнопопуларне књиге се разврставају у сљедеће категорије:

а) научнопопуларна књига међународног значаја и
б) научнопопуларна књига националног значаја.
Члан 15. 
(1) Научнопопуларна књига међународног значаја мора бити рецензована од стране признатих иностраних научних радника, штампана на једном од страних језика и издана од стране признатих издавача. 

(2) Научнопопуларна књига националног значаја је књига која је позитивно оцијењена од стране признатих научних радника из Републике Српске или Босне и Херцеговине.

Члан 16. 

Књиге из области научне фантастике и псеудонаучне књиге не припадају у категорију популарних научних књига.

Члан 17. 
(1) Научни часопис је периодична публикација чија је сврха унапређење науке у којој се објављују резултати научних истраживања, а научни часопис може бити уско специјализован за неку ужу научну област или се у њему објављују теме из више научних области.

(2) Часопис се сврстава у категорију научних часописа уколико на годишњем нивоу објављује најмање 50% научних радова, а часопис који објављује између 25% и 50% научних и најмање 50% стручних радова сврстава се у категорију научностручних часописа,  док се часопис са мање од 25% научних и преко 50% стручних чланака сврстава у категорију стручних часописа.
Члан 18.

Научни часописи се разврставају у сљедеће категорије:

а) водећи часопис међународног значаја,
б) часопис међународног значаја,
в) водећи часопис националног значаја и
г) часопис националног значаја.
Члан 19.

(1) Водећи часопис међународног значаја је научни часопис који је у својој дисциплини сврстан међу првих 30% часописа у публикацијама ISI листа. 
(2) Часопис међународног значаја је научни часопис који се налази на ISI листама, али на њима није сврстан међу првих 50% часописа.
(3) Водећи часопис националног значаја је научни часопис домаћег издавача који је најутицајнији у својој научној области, а који, на основу збира цитата у ISI цитираним индексима и националном цитатном индексу, оствари највиши импакт фактор, тј. фактор цитираности, израчунат за период од пет година, а поред овог критеријума, часопис може бити уврштен у ову категорију на основу редовног излажења, поштовања APA или другог стандарда цитирања, адекватности рецензија и других параметара који произлазе из овог пра​вилника, односно то је национални научни часопис прве категорије према члану 78. став 2. овог правилника.
(4) Часопис националног значаја је научни часопис домаћег издавача који спада у националне научне часописе од категорије два до категорије пет, према члану 78. став 2. овог правилника. 
Члан 20. 

(1) Зборник је научна публикација посвећена одређеном научном проблему који издаје научна организација, научно или стручно друштво, у којој се објављују рецензирани оригинални научни радови. 

(2) Зборник може бити самостална научна публикација, редован или посебан број научног часописа, уколико су радови који се у њему објављују адекватно рецензирани.
(3) Зборник радова са научног скупа као што је симпозиј, конгрес, конференција и слично је публикација коју издаје организатор скупа самостално или у сарадњи са издавачем или часописом, а у овој публикацији се објављују прилози и саопштења као зборник саопштења или радова (Proceedings), односно зборник сажетака, резимеа или апстракта (Abstracts).
Члан 21. 
Зборници се разврставају у сљедеће категорије:
а) зборник радова са научног скупа међународног значаја,
б) зборник радова са научног скупа националног значаја,
в) тематски зборник и
г) зборник радова научне организације.

Члан 22.
(1) Зборник радова са научног скупа међународног значаја је зборник рецензираних радова са скупа који организује научна организација или научно друштво, са рецензијама приложених радова који се саопштавају и публикују на једном од страних језика или језику међународне научне комуникације у датој области.
(2) Услов да научни скуп добије статус међународног научног скупа јесте да у научном одбору има чланове из најмање пет земаља и најмање десет учесника из иностранства са радовима.
(3) Зборник радова са научног скупа националног значаја је зборник рецензираних радова са скупа који не може имати мање од десет учесника, а који организује научна организација или научно друштво.
(4) Организациони и програмски одбор скупа мора у свом саставу имати признате научне раднике из научне области којој је скуп посвећен.
Члан 23.
(1) Тематски научни зборник је скуп рецензираних радова на једну одређену научну тему са једног или више различитих научних скупова или научних радова прикупљених из других извора.

(2) Хрестоматија је избор дјела из појединих подручја науке и у општем смислу има значење тематског зборника.
Члан 24.
(1) Зборник радова научне организације је публикација коју издаје научна организација као што је: универзитет, факултет, научни институт и научно друштво. 

(2) Годишњак је скуп радова насталих у току једне године у некој научноистраживачкој организацији или научном друштву.
Члан 25.
(1) Научно-лексикографском и енциклопедијском публикацијом сматра се рјечник или енциклопедија који доноси оригиналан научноистраживачки допринос.
(2) Као научни резултат не вреднују се публикације и прилози у њима који су компилативног, популаризаторског и комерцијалног карактера, а које имају искључиво културно-просвјетни значај.
Члан 26.

Научно-лексикографске и енциклопедијске публикације се разврставају у сљедеће категорије:

а) научно-лексикографска или енциклопедијска публикација изузетног међународног значаја је публикација која пружа изузетан допринос и сврстава се у водеће публикације те врсте у својој области у свијету,
б) научно-лексикографска или енциклопедијска публикација међународног значаја је публикација која пружа знатан научни допринос на међународном плану,
в) научно-лексикографска или енциклопедијска публикација изузетног националног значаја је публикација која пружа изузетан научни допринос на националном плану и
г) научно-лексикографска или енциклопедијска публикација националног значаја је публикација која пружа научни допринос на националном плану.

Члан 27.
(1) Научна картографска публикација је публикација лингвистичко-географских, историјско-географских и других истраживања у којој су приказани научни резултати.
(2) Научна картографска публикација се разврстава у сљедеће категорије:
а) картографске публикације међународног значаја, које приказују резултате научних истраживања на простору и у контексту ширем од националног и
б) картографска публикација националног значаја, која приказује резултате разних научних истраживања у националним оквирима.

Члан 28.
У остале научне публикације спадају:

а) превод научне публикације,
б) библиографска публикација и
в) критичко издање научне грађе.

Члан 29.

(1) Превод научне публикације са страног језика, који садржи уводну студију, текстолошке напомене, научне специфичности, језичка појашњења и коментаре, сматра се научном публицистиком. 
(2) Библиографска публикација, која може да буде у форми монографске библиографске публикације као засебна књига и библиографски прилог, објављена у виду чланка у часопису или у виду поглавља у књизи, вреднује се као научни допринос, ако је стручно урађена и ако значајно олакшава приступ научној грађи или секундарној научној литератури. 
(3) Критичко издање научне грађе је публикација која, у складу са методолошким захтје​вима дате научне области, износи пред научну јавност до тада непознату или недовољно приступачну изворну грађу за научна истраживања. 
III  УРЕЂИВАЊЕ НАУЧНИХ ЧАСОПИСА 
Члан 30.

Уређивање научног часописа подразумијева припрему чланака као саставних дијелова часописа, уређивање часописа у цјелини, као и садржај документације која се користи у уређивачком раду.

Члан 31.
(1) Наслов часописа је релативно трајна одредница часописа која има за циљ да што тачније одражава тематику објављиваних садржаја, а ако тематика није препознатљива на основу наслова, часопис мора да има поднаслов којим се јасно одређује подручје науке које часопис покрива. 

(2) Часопис може имати скраћени наслов и наслов на страном језику, а ови наслови утврђују се и евидентирају приликом додјеле ISSN-а, а скраћени наслов се утврђује у складу с одговарајућим међународним стандардима, те се приликом превода наслова на страни језик води рачуна о томе да наслов не буде истовјетан са насловом неког постојећег иностраног часописа.

(3) Наслов часописа се може и промијенити у току његовог излажења, али на начин да се промјена уводи од првог броја одређеног годишта, с тим да се претходни наслов наводи на истакнутом мјесту најмање још годину дана.

Члан 32.
(1) Часопис има ISSN као трајну и једнозначну ознаку, а ISSN часописа може се мије​њати само у случају промјене наслова. 
(2) Ако часопис има паралелни електронски облик, додјељује му се засебан ISSN (e-ISSN). 
(3) ISSN који додјељује национални ISSN центар у саставу Народне и универзитетске библиотеке Републике Српске исписује се на истакнутом мјесту у свакој објављеној свесци, по могућности у горњем десном углу корица.

Члан 33.
UDK број часописа, који додјељује Народна и универзитетска библиотека Републике Српске, означава област и научне дисциплине којима се бави часопис и исписује се на истакнутом мјесту у свакој објављеној свесци, најчешће уз ISSN број. 

Члан 34.
(1) Број свезака који се издаје годишње утврђује се приликом додјеле ISSN-а и CIP каталогизације, по могућности уз назнаку мјесеци у којима ће часопис излазити током године и наводи се у свакој свесци у импресуму или на другом истакнутом мјесту.

(2) Правовремено издавање свезака је, у складу с предвиђеном периодичношћу, основна обавеза издавача, односно уредништва.
(3) Промјена периодичности мора се евидентирати обнављањем каталогизације, тј. израдом новог каталошког записа (CIP).
(4) Чланци се објављују у оквиру редовних свезака које могу бити тематског карактера. 
(5) Ванредни, допунски и специјални бројеви не сматрају се саставним дијелом волумена часописа. 
(6) Бројчане ознаке волумена (годишта) часописа треба да расту континуирано и не могу се нарушити у случају прекида у издавању часописа. 
(7) Свеске се означавају редом према предвиђеној динамици излажења, с тим да се број 1. додјељује првој свесци сваког новог волумена.
(8) Свеске се означавају арапским бројевима. 
(9) Бројчана ознака страна почиње од прве стране текста првог чланка и наставља се кроз све прилоге једног волумена.
(10) Корице, насловна страна, садржај и огласи се не нумеришу.

Члан 35.
(1) Издавач часописа може бити Академија наука и умјетности Републике Српске, универзитет и његове организационе јединице, научноистраживачки институт уписан у Регистар института у Министарству, научно друштво, научноистраживачка организација или институција са дјелатношћу која је од значаја за науку.
(2) Издавач има статус правног лица.
(3) Уколико је издавача више, наводи се први, односно извршни издавач, а остали се наводе као суиздавачи. 
(4) Ако је појединачна научна институција или организација, из става 1. овог члана издавач часописа, пожељно је да број чланова уредништва и број објављених радова аутора изван институције или организације издавача износи најмање половину.
(5) Издавач часописа наводи се у свакој објављеној свесци на истакнутом мјесту, обично у импресуму.

Члан 36.

(1) У садржају свеске/броја даје се пуни наслов сваког прилога, презиме и име аутора и почетна и завршна страница прилога.
(2) Садржај може да има рубрике. 
(3) Наслови рубрика не могу бити замјена за обавезну категоризацију чланака. 

(4) Прилози ненаучног карактера, односно који се не сматрају научним радом, могу се наводити у садржају, али треба да буду јасно обиљежени пригодним насловом. 

(5) У часописима који се објављују двојезично садржај се даје на оба језика.

(6) Садржај свеске, по правилу, даје се на првој, односно првим странама свеске.

Члан 37.

(1) Импресум се даје у свакој свесци часописа, на сталном и истакнутом мјесту и садржи:

а) назив/е издавача,
б) имена, функције и афилијације чланова уредништва,
в) контакт податке уредништва: адресу, е-адресу или факс и телефонски број,
г) имена и афилијације чланова издавачког савјета,
д) имена особа задужених за језичку редакцију, као што су лектор, коректор и евентуално преводилац,
ђ) штампарију, мјесто штампања и тираж,
е) назив и интернет адресу (URL) базе података у којој су чланци доступни у виду пуног текста (као опција),
ж) називе секундарних публикација (библиографских база) које индексирају часопис,
з) називе институција које финансијски помажу издавање часописа и
и) начин претплате и цијену (као опција).
(2) Попис чланова уредништва и издавачког савјета може се дати издвојено на неком другом сталном и истакнутом мјесту.

Члан 38.
(1) Каталошки запис обухвата основне библиографске податке о часопису, а израђује се приликом увођења часописа у библиотечку евиденцију у Народној и универзитетској библиотеци Републике Српске.
(2) У случају промјене неког податка из каталошког записа, каталогизацију треба обновити.

(3) CIP се исписује у свакој објављеној свесци, уочљиво у посебном оквиру, обично на посљедњој страници.

Члан 39.

(1) Научни часопис се може објављивати у штампаној/писаној верзији и у електронском облику или на оба начина истовремено. 
(2) Електронски часопис, као и електронска форма часописа који истовремено излази и у штампаном облику, мора имати засебан ISSN (e-ISSN). 
(3) Архиве пуних текстова у којима се чланци нуде у облику који је типографски вјеран оригиналу, нпр. у PDF формату, не сматрају се електронским обликом часописа.

Члан 40.

(1) Упутство ауторима о начину припреме чланка (у даљем тексту: упутство ауторима) садржи детаљне захтјеве о начину обликовања чланака и слања, односно пријема рукописа, а тим захтјевима се утврђује дужина рукописа, структура чланка, одјељци, формат табеларних и графичких приказа, пренос ауторских права на часопис и слично. 

(2) Посебно се утврђује јединствен начин цитирања, а одабрани формат цитирања описује се детаљно уз навођење примјера за сваку врсту цитираног извора.

(3) Детаљно упутство ауторима објављује се у најмање једном броју часописа годишње.
(4) Скраћена верзија упутства ауторима објављује се у свакој свесци, уз назнаку мјеста објављивања детаљног упутства ауторима.

(5) За часописе у електронском облику потребно је дати детаљно упутство ауторима на истакнутом мјесту у сваком броју часописа.
(6) Уколико уредништво обезбјеђује ауторима електронски образац (template) за форматирање рада, и посебно за форматирање референци, такав образац може се нудити као засебна алатка или као саставни дио система електронске пријаве радова и уређивања часописа.

Члан 41.

(1) Чланак у часопису мора бити уређен на стандардан начин, са наведеним основним елементима чланка као што су: наслов, имена аутора, назив установе, адреса.
(2) Наслов треба да што вјерније опише садржај чланка, прикладним ријечима за индексирање и претраживање, а уколико таквих ријечи нема у наслову, тада се наслову придода поднаслов. 

(3) Поред наслова на језику којим је чланак написан, наслов се даје и на српском и енглеском језику, а ови наслови исписују се испред сажетка на одговарајућем језику. 
(4) Текући наслов чланка се исписује у заглављу сваке странице чланка ради лакше идентификације, посебно код копија чланака у електронском облику, а садржи презиме и иницијал имена аутора (ако је аутора више, преостали се означавају са „et al.“ или „и др.“), наслове рада и часописа и колацију (година, волумен, свеска, почетна и завршна страница). 

(5) Наслови часописа и чланка могу се дати у скраћеном облику.
Члан 42.

(1) Основни елементи чланка се дају на првој страници чланка, изузев када није друкчије одређено.

(2) Наводи се пуно презиме и име (свих) аутора чланка, по могућности и средњи иницијали имена аутора. 
(3) Презимена и имена домаћих аутора увијек се исписују у оригиналном облику (са дијакритичким знаковима), независно од језика на којем је чланак написан.
(4) Назив институције аутора (афилијација) – наводи се пун назив и сједиште институције у којој је аутор запослен, а евентуално и назив институције у којој је аутор обавио истраживање. 
(5) У сложеним институцијама наводи се укупна хијерархија институције. 

(6) Ако је чланак написало више аутора, а неки од њих су ангажовани у различитим институцијама, мора се, посебним ознакама или на други начин, назначити коју од наведених институција представља сваки од наведених аутора.

(7) Афилијација се исписује непосредно након имена аутора, док се функција и звање аутора се не наводе.

(8) Контакт подаци, адреса или е-адреса аутора дају се у напомени при дну прве странице чланка, а ако је аутора више, даје се само адреса једног, обично првог аутора.

Члан 43.
(1) У часописима који су укључени у међународни систем унакрсног реферисања (CrossRef) чланцима се додјељује посебна бројчана ознака (Digital Object Identifier, DOI). 
(2) DOI број се исписује на почетној страни чланка на сталном и истакнутом мјесту.

Члан 44.

Категоризација чланака је обавеза и одговорност уредништва, а могу је предлагати рецензенти и чланови уредништва, односно уредници рубрика.
Члан 45.

Чланци у часописима се, по COBISS или неком другом официјелно признатом систему, разврставају у научне радове и стручне чланке.

Члан 46.
(1) Оригиналан научни рад је рад који је организован по схеми IMRAD (Introduction, Methods, Results And Discussion), у коме се први пут публикује текст о резултатима сопственог истраживања оствареног примјеном научних метода, које су текстуално описане и које омогућавају да се истраживање по потреби понови, а утврђене чињенице провјере. 
(2) Прегледни рад је рад који доноси нове синтезе настале на основу прегледа најновијих дјела о одређеном предметном подручју, а које су изведене сажимањем, анализом, синтезом и евалуацијом с циљем да се прикаже закономјерност, правило, тренд или узрочно-посљедични однос у вези са истраживаним феноменима тј. рад који садржи оригиналан, детаљан и критички приказ истраживачког проблема или подручја у коме је аутор остварио одређени допринос.
(3) Кратко или претходно саопштење је оригинални научни рад, али мањег обима или прелиминарног карактера гдје неки елементи IMRAD-а могу бити испуштени, а ради се о сажетом изношењу резултата завршеног изворног истраживачког дјела или дјела које је још у изради.
(4) Научна критика, односно полемика или осврт је расправа на одређену научну тему, заснована искључиво на научној аргументацији, гдје аутор доказује исправност одређеног критеријума свога мишљења, односно потврђује или побија налазе других аутора.

Члан 47.

(1) Радови класификовани као научни морају имати бар двије позитивне рецензије.
(2) У часописима у којима се објављују и прилози ненаучног карактера, научни чланци треба да буду груписани и јасно издвојени у првом дијелу свеске.

Члан 48.
(1) Стручни рад је прилог у коме се нуде искуства корисна за унапређење професионалне праксе, али која нису нужно заснована на научном методу, односно нагласак је на употребљивости резултата изворних истраживања и на ширењу знања, а текст мора бити прилагођен стручном и научном нивоу стручне јавности којој је рад намијењен.
(2) Информативни прилог је уводник, коментар и слично.
(3) Приказ књиге, инструмента, рачунарског програма, случаја, научног догађаја и слично је прилог у коме аутор оцјењује и доказује правилност/неправилност неког научног или стручног рада, критеријума, поставке или полазишта, уз посебан нагласак на квалитет оцјењиваног рада.

Члан 49.

Сваки рад у часопису мора да поштује стандарде уређености којима се дефинишу: писање сажетка, резимеа, кључних ријечи, табеларни и графички прикази, цитирање, напомене, референце и други критеријуми уређености.

Члан 50.

(1) Сажетак (апстракт) чланка је кратак информативан приказ садржаја чланка који читаоцу омогућава да брзо и тачно оцијени његову релевантност и који садржи термине који се често користе за индексирање и претрагу чланака.
(2) Саставни дијелови сажетка су: циљ истраживања, методи, резултати и закључак.
(3) Сажетак може да буде структурисан, тј. да има стандардне и истакнуте називе појединих одјељака.

(4) Сажетак има од 100 до 250 ријечи и стоји између заглавља, које чини наслов, имена аутора и др., и кључних ријечи, након којих слиједи текст чланка. 
(5) Осим сажетка на матерњем језику чланак мора имати сажетак и на енглеском језику, а само изузетно, умјесто на енглеском, сажетак може бити написан на неком другом језику раширене употребе у датој научној дисциплини. 
(6) За сажетке на страним језицима мора се обезбиједити квалификована лектура, односно граматичка и правописна исправност. 
(7) Уколико је чланак написан на матерњем језику, сажетак на страном језику даје се у проширеном облику као тзв. резиме. 

(8) Резиме треба да буде у структурисаном облику, а његова дужина може бити до 1/10 дужине чланка.
(9) Резиме се даје на крају чланка, након одјељка који се односи на литературу, а прецизне инструкције за израду резимеа дају се у упутству ауторима.

Члан 51.
Кључне ријечи су термини или фразе којих не може бити више од десет, које се дају непосредно након сажетака, односно резимеа, писане на свим језицима на којима постоје сажеци и које најбоље описују садржај чланка за потребе индексирања и претраживања и које се додјељују с ослонцем на неки међународни извор, као што је попис, рјечник или тезаурус, који је најшире прихваћен унутар дате научне области. 

Члан 52.
(1) Ако је чланак у претходној верзији био изложен на скупу у виду усменог саопштења, под истим или сличним насловом, податак о томе треба да буде наведен у посебној напомени, по правилу при дну прве стране чланка. 

(2) Рад који је већ објављен у једном часопису не може се објавити у другом тј. прештампати нити се може објавити под сличним насловом и у измијењеном облику.

Члан 53.

Табеларни и графички прикази треба да буду дати на једнообразан начин, у складу с APA или другим одабраним стандардом уређивања и опремања чланaка. 

Члан 54.

(1) Начин позивања на изворе у оквиру чланка мора бити једнак у свим радовима објављеним у одређеном часопису, а уредништво се одлучује, навођењем аутора или редних бројева референци из одјељка који се односи на литературу, за онај систем цитирања који је преовлађујући у области науке којој припада тематика часописа. 
(2) Систем навођења детаљно се описује у упутству ауторима.
Члан 55.
Напомене се дају при дну стране у којој се налази коментарисани дио текста и могу да садрже мање важне детаље, допунска објашњења, назнаке о коришћеним изворима, али не могу бити замјена за цитирану литературу.

Члан 56.
(1) Цитирана литература обухвата библиографске изворе као што су чланци, моно​графије и слично, и даје се искључиво у засебном одјељку чланка у виду листе референци. 
(2) Референце се наводе на досљедан начин, редослиједом који зависи од стандарда навођења у тексту, а који је прецизиран упутством ауторима.
(3) Референце се не преводе на језик којим је чланак написан, а саставни дијелови референци, као што су ауторска имена, наслов рада, извор итд., наводе се у свим чланцима објављеним у часопису на исти начин, у складу са усвојеним стандардом навођења.
(4) Приликом навођења референци, препоручује се употреба пуних формата референци које подржавају водеће међународне базе намијењене вредновању, као и Српски цитатни индекс (SCIndeks), а који су прописани упутствима:

а) Publication Manual of the American Psychological Association (APA),
б) Council of Biology Editors Manual, Scientific Style and Format (CBE),
в) The Chicago Manual of Style (Chicago),
г) Harvard Style Manual (Harvard),
д) Harvard Style Manual – British Standard (Harvard-BS),
ђ) Modern Language Association Handbook for Writers of Research Papers (MLA) и
е) The National Library of Medicine Style Guide for Authors, Editors, and Publishers (NLM).

(5) Поред упутстава из става 4. овог члана, препоручује се употреба и ужестручних формата датих у упутствима:

а) American Chemical Society (ACS) Style Guide и

б) American Institute of Physics (AIP) Style Manual.
(6) Формат исписа референци детаљно се описује у упутству ауторима.
(7) Поступак цитирања докумената преузетих с интернета посебно се описује.
(8) Нестандардно, непотпуно или недоследно навођење литературе има за посљедицу оспоравање научног статуса часописа.

Члан 57.

Сваки часопис води и архивира, односно похрањује документацију која омогућује доказивање вјеродостојности радова и извора, регулисање права између издавача и аутора, те вредновање часописа.

Члан 58.

(1) Уредништво научног часописа води: регистар приспјелих радова, упутство рецензентима, листу рецензената и регистар рецензија као документа од релативно трајне важности. 
(2) Уредничка документација је првенствено намијењена анализама уређивачког процеса, посебно поступка рецензирања, које имају за циљ унапређење квалитета часописа, а истовремено служе као основа за вредновање часописа.
Члан 59.

(1) У регистру приспјелих радова воде се основни подаци о пријављеним радовима и ауторима, као што су навођење датума приспијећа рукописа, исправка рукописа и одобрења за објављивање радова. 
(2) Регистар приспјелих радова се води у штампаној/писаној верзији или у електронском облику као унакрсна табеларна датотека. 
(3) Ако уредништво користи системе електронског пријављивања и уређивања радова, које је Министарство обезбиједило или одобрило, вођење регистра приспјелих радова као посебног документа није потребно.
Члан 60.

(1) Упутство рецензентима садржи детаљне инструкције о начину вредновања рада. 
(2) У упутству рецензентима су назначене димензије, односно особине чланка који се оцјењује и облик оцјењивања (квантитативно или описно). 
(3) Упутство рецензентима садржи и образац рецензије, с инструкцијама о начину његове попуне. 
(4) У упутству рецензентима се посебно наглашавају обавезе рецензената да укажу на могуће повреде етичких норми у раду. 

(5) Рецензија мора минимално садржавати: 

а) оцјену оригиналности, односно научног или стручног доприноса рада,
б) оцјену актуелности рада,
в) оцјену примијењене методологије,
г) приједлог за сврставање у категорију или тип рада,
д) оцјену коришћене литературе и
ђ) сагласност за објављивање рада. 

(6) Сваки научни рад оцјењују барем два рецензента, а рецензентима се не открива идентитет аутора и обратно.
Члан 61.
(1) Листа рецензената садржи имена, афилијације и звања свих рецензената, а у прилогу листи се чувају писма сагласности рецензената за прихватање рецензентских обавеза. 

(2) Рецензент треба да буде компетентан за ужу научну област којој припада одређени рад у часопису и да је једнаког или вишег научног или наставног звања у односу на аутора рада.

Члан 62.

Регистар рецензија је архива поверљиве природе која садржи све рецензије у штампаној/писаној верзији или у електронском облику на одговарајућем обрасцу припремљеном од стране уредништва. 

IV  КАТЕГОРИЗАЦИЈА НАУЧНИХ ЧАСОПИСА
Члан 63.

(1) Категоризација научних часописа је вредновање квалитета научних часописа који се издају у Републици Српској. 
(2) Категоризацију научних часописа из става 1. овог члана врши Министарство сваке двије године.
(3) Домаћи научни часописи одабрани категоризацијом препоручују се за реферисање при избору у научна или наставна звања, као и за оцјену квалитета часописа за суфинансирање од стране Министарства.
(4) Министарство, на својој интернет страници, објављује ранг-листу категорисаних часописа за период од двије године.
Члан 64.
(1) Министар науке и технологије (у даљем тексту: министар) именује Комисију за категоризацију научних часописа, из редова истакнутих научних, библиотекарских и графичких радника, на период од четири године.
(2) Комисија за категоризацију научних часописа има шест чланова који између себе бирају предсједника. 

(3) Задатак Комисије за категоризацију научних часописа јесте да на основу критеријума утврђених овим правилником изврши категоризацију научних часописа који се издају у Републици Српској.

(4) Комисија за категоризацију научних часописа има право да затражи ангажовање експерата и истакнутих научних радника како би прибавила адекватну процјену одређене публикације.

Члан 65.

Категоризација научних часописа врши се на основу сљедећих критеријума о категоризацији научних часописа:

а) редовност излажења,
б) адекватност рецензија,
в) просторна распрострањеност,
г) испуњеност библиографских услова,
д) стандард коректног цитирања,
ђ) доступност часописа на интернету,
е) рејтинг уредништва,
ж) техничка уређеност часописа,
з) тираж часописа и
и) библиометријски показатељи. 
Члан 66.
(1) Редовност излажења научног часописа се вреднује по основу редовности излажења часописа у текућој и претходне двије године и то:

а) часопис има све бројеве у текућој години................................................................. 1 бод,
б) часопис има све бројеве у претходној години ....................................................... 1 бод и
в) часопис има све бројеве у претпрошлој години....................................................... 1 бод.
(2) Уколико часопис нема издате све бројеве у одговарајућој години добија нула (0) бодова за ту годину.

(3) Укупан број бодова се добије сабирањем бодова за све три године, а максималан број бодова који се добија за редовност излажења је три (3). 

Члан 67.
(1) Адекватност рецензија се провјерава на бази случајног узорка часописа у текућој и претходне двије године излажења 
(2) Рецензија се сматра адекватном, ако одговара траженим условима у складу са чл. 60, 61. и 62. овог правилника.
Члан 68.
(1) Максималан број бодова који се добијају на основу адекватности рецензије је три (3) и то:

а) рецензије у текућој години ........................................................................................ 1 бод,
б) рецензије у претходној години ................................................................................ 1 бод и
в) рецензије у претпрошлој години ............................................................................... 1 бод.
(2) Уколико часопис нема адекватне рецензије за одабрани узорак часописа у одговарајућој години добија нула (0) бодова за ту годину, а укупан број бодова се добије сабирањем бодова за све три године.
Члан 69.
(1) Просторна распрострањеност часописа се оцјењује на бази дистрибуције часописа на одговарајућем географском подручју и то:

а) часопис који се дистрибуира на локалном или подручном нивоу ......................... 1 бод,
б) часопис који се дистрибуира на нивоу Републике Српске и Босне и Херцеговине........................................................................................................................... 2 бода и
в) часопис са међународном размјеном ...................................................................... 3 бода.
(2) Број бодова који се додјељује оцјењиваном часопису по основу просторне распрострањености може да буде 1, 2 или 3, а бодови се не сабирају.
Члан 70.

(1) Критеријум и број бодова за испуњености библиографских услова је сљедећи:

а) часопис нема UDK, ISSN i CIP број .................................................................... 0 бодова,
б) часопис има UDK, ISSN i CIP број ........................................................................... 1 бод,
в) сваки рад у часопису има UDK број, категорију чланка, односно тип, сажетак чланка/апстракт на енглеском или неком другом свјетском језику, податке о аутору и институцији ........................................................................................................................... 2 бода и
г) часопис има аналитички обрађене чланке који се објављују у текућој националној библиографији и уврштен је у централни електронски каталог ........................................ 3 бода.
(2) Број бодова који се додјељује оцјењиваном часопису по основу критеријума испуњености библиографских услова може да буде 0, 1, 2 или 3, а ти бодови се не сабирају.
Члан 71.
(1) Критеријум стандарда коректног цитирања се односи на захтјеве које треба да испуни научни часопис у складу са чл. 54. и 56. овог правилника, а број бодова који се додјељује часопису на основу овог критеријума је сљедећи:

а) нису испоштовани стандарди коректног цитирања ........................................... 0 бодова,
б) претежно поштовање стандарда коректног цитирања............................................. 1 бод,
в) један број часописа поштује један стандард, а други број други стандард (комбинација стандарда) .................................................................................................... 2 бода и
г) потпуно поштовање стандарда ................................................................................ 3 бода.
(2) Број бодова који се додјељује оцјењиваном часопису по основу критеријума стандарда коректног цитирања може да буде 0, 1, 2 или 3, а ти бодови се не сабирају.
Члан 72.
(1) Број бодова који се додјељују оцјењиваном часопису на основу критеријума доступности часописа на интернету врши се на сљедећи начин:
а) часопис се не објављује на интернету................................................................. 0 бодова,
б) сви бројеви часописа објављени су на било ком интернет сајту ........................... 1 бод,
в) часопис има своју регистрован веб-сајт (веб адресу) и све бројеве објављује на тој адреси...................................................................................................................................... 2 бода и
г) часопис се објављује на својој веб адреси и има DOI дозволу ............................. 3 бода.
(2) Број бодова који се додјељује оцјењиваном часопису по основу критеријума доступности часописа на интернету може да буде 0, 1, 2 или 3, а ти бодови се не сабирају.
Члан 73.
(1) Број бодова који се додјељују оцјењиваном часопису на основу критеријума рејтинга уредништва часописа врши се на сљедећи начин:
а) мање од 30% чланова уредништва часописа има научна или наставна звања из ужих научних области које покрива часопис ............................................................................ 0 бодова,
б) 30% или више чланова уредништва часописа има научна или наставна звања из ужих научних области које покрива часопис .................................................................................. 1 бод,
в) сви чланови уредништва имају научна или наставна звања из ужих научних области које покрива часопис ............................................................................................................ 2 бода и
г) 30% или више чланова уредништва има међународни рејтинг, тј. објављивали су научне радове у признатим међународним часописима ..................................................... 3 бода.
(2) Број бодова који се додјељује оцјењиваном часопису по основу критеријума рејтинга уредништва часописа може да буде 0, 1, 2 или 3, а ти бодови се не сабирају.
Члан 74.
(1) Критеријум техничке уређености часописа се односи на оцјену поштовања издавачко-техничких стандарда при издавању часописа.
(2) Број бодова који се додјељују оцјењиваном часопису на основу критеријума техничке уређености часописа врши се на сљедећи начин:
а) нису испоштовани издавачко-технички стандарди ........................................... 0 бодова,
б) дјеломично испоштовани издавачко-технички стандарди ..................................... 1 бод,
в) претежно испоштовани издавачко-технички стандарди .................................... 2 бода и
г) потпуно испоштовани издавачко-технички стандарди ......................................... 3 бода.
(3) Број бодова који се додјељује оцјењиваном часопису по основу критеријума техничке уређености часописа може да буде 0, 1, 2 или 3, а ти бодови се не сабирају.
Члан 75.
(1) Тираж часописа се односи на број штампаних примјерака часописа, а број бодова који се додјељује по овом критеријуму је сљедећи:
а) мање од 100 примјерака часописа ....................................................................... 0 бодова,
б) једнако или више од 100 примјерака часописа за сваки број ................................. 1 бод,
в) једнако или више од 200 примјерака часописа за сваки број ............................. 2 бода и
г) једнако или више од 300 примјерака часописа за сваки број ............................... 3 бода.
(2) Број бодова који се додјељује оцјењиваном часопису по основу критеријума тиража часописа може да буде 0, 1, 2 или 3, а ти бодови се не сабирају.
(3) Часописи који се штампају у тиражу од преко 1000 примјерака сматрају се комерцијалним издањима и Министарство их не суфинансира.
Члан 76.

(1) Број бодова који се додјељује оцјењиваном часопису на основу критеријума библиометријских показатеља је сљедећи:
а) часопис се не налази у бази библиометријских нити је поднесен захтјев за упис података у базу .................................................................................................................... 0 бодова,
б) за часопис је поднесен захтјев за упис у базу библиометријских података...................................................................................................................................... 1 бод,
в) часопис је регистрован у наведеној бази података.............................................. 2 бода и
г) часопис је регистрован на ISI листи класификације............................................... 3 бода.
(2) Број бодова који се додјељује оцјењиваном часопису по основу критеријума библиометријских показатеља може да буде 0, 1, 2 или 3, а ти бодови се не сабирају.
Члан 77.
Распон бодова, односно укупан збир бодова који се могу на основу критеријума из овог правилника додијелити научном часопису националног значаја је од 0 до 30 бодова.

Члан 78.
(1) На бази укупног збира бодова који Комисија за категоризацију научних часописа додијели неком националном научном часопису одређује се његова категорија.

(2) Национални научни часописи се категоризују у пет (5) категорија и то на сљедећи начин:

а) прва категорија ......................................................................................... 26 до 30 бодова,
б) друга категорија ....................................................................................... 21 до 25 бодова,
в) трећа категорија ....................................................................................... 16 до 20 бодова,
г) четврта категорија .................................................................................. 11 до 15 бодова и
д) пета категорија ...................................................................................... 10 и мање бодова.
Члан 79.

Научни часопис носи одређени ранг у интервалу између два поступка категоризације.

V  СУФИНАНСИРАЊЕ НАУЧНИХ ПУБЛИКАЦИЈА
Члан 80.
Министарство суфинансира научне публикације које испуњавају услове и критеријуме које прописује овај правилник. 

Члан 81.
Министарство суфинансира сљедеће научне публикације: 

а) научне књиге,
б) научне часописе,
в) зборнике,
г) научно-лексикографске и енциклопедијске публикације,
д) научно-картографске публикације и
ђ) превод научних публикација, библиографске публикације и критичка издања научних публикација.

VI  ЈАВНИ КОНКУРС
Члан 82.
(1) Министарство објављује једном годишње јавни конкурс за избор и суфинансирање научних публикација у дневним новинама које су доступне на цијелој територији Републике Српске и на веб-сајту Министарства.
(2) Избор научне публикације за суфинансирање врши се два пута у току једне године.
(3) Укупна висина средстава намијењених за суфинансирање научних публикација одређује се годишњим финансијским планом Министарства, на бази којег министар доноси рјешење којим се одређује максималан износ средстава која се могу додијелити за суфинансирање одређене врсте научне публикације.
(4) У случају изузетне научне публикације, за коју се не могу примијенити одреднице овог правилника у вези висине средстава за суфинансирање, мишљење и препоруку Министарству даје Републички савјет за науку.

Члан 83. 

(1) Корисници средстава из овог програма могу бити аутори научних публикација, научноистраживачке установе и организације, научна друштва и овлашћени издавачи научних публикација, по конкретном захтјеву за сваку научну публикацију појединачно. 

(2) Министарство задржава право да именује посебног рецензента, уколико процијени да за то постоји потреба.

Члан 84.

Јавни конкурс садржи: 

а) правни основ расписивања,
б) врсту научне публикације која се суфинансира, 

в) услове и вријеме трајања конкурса,
г) износ укупних средстава за суфинансирање научних публикација, 

д) списак потребне документације која се прилаже уз пријаву,
ђ) рок и мјесто за подношење пријаве,
е) јасна упутства како се може добити пријавни образац и начин његовог попуњавања,
ж) рок у којем се учесници на конкурсу обавјештавају о избору,
з) лице задужено за објашњење и пријем конкурсне документације,
и) друге податке потребне за потпуну информисаност и одлучивање о избору учесника конкурса и
ј) напомену о статусу непотпуних и неблаговремених пријава учесника конкурса.
Члан 85. 

(1) У зависности од врсте научне публикације, учесник уз пријаву на јавни конкурс прилаже и сљедећу документацију: 

а) ауторско или уредничко представљање научне публикације,
б) двије компетентне рецензије научне публикације,
в) одлуку одговарајућег тијела (научно-наставног вијећа или редакције издавачке куће) о прихватању публикације за штампање,
г) превод представљања научне публикације страног аутора,
д) предрачун штампарије и спецификацију осталих трошкова,
ђ) уговор аутора са страним издавачем, у случају превода научне публикације аутора из Републике Српске на страни језик, и доказ да је публикација спремна за штампање,
е) изјаву да су испуњенe уговорне обавезе, у случају да је учесник имао обавезе према Министарству по претходном уговору, и
ж) изјаву учесника да се наводи у пријави на конкурс могу употријебити за евидентирање у базу података Министарства. 

(2) Рецензију публикације мора написати научни радник из исте уже научне области у истом или вишем звању у односу на звање аутора научне публикације. 

Члан 86.

(1) У поступак избора узимају се само оне пријаве које су достављене у конкурсном року и оне које садрже све потребне документе. 

(2) Уколико неки од докумената недостаје, Министарство о томе обавјештава учесника на конкурсу и позива га да најкасније у року од седам дана пријаву допуни потребним елементима. 

(3) Непотпуне пријаве које нису допуњене у року од седам дана одбацују се.
VII  КРИТЕРИЈУМИ ЗА СУФИНАНСИРАЊЕ НАУЧНИХ КЊИГА
Члан 87.
Критеријуми за избор и вредновање пријава за суфинансирање публиковања научних књига су: 

а) да је књига првенствено научног, а не образовног или стручног карактера, односно да није уџбеник, збирка задатака или практикум писан у сврху наставне дјелатности или стручног усавршавања,
б) да је књига резултат самосталног научноистраживачког рада, те да представља допринос науци и да унапређује одређену научну област,
в) да се књига први пут објављује или да је у питању допуњено издање са новим, до тада необјављеним, чињеницама, сазнањима и доказима,
г) да се књига бави научно релевантним и недовољно истраженим научним проблемима који су од значаја за развој науке,
д) да је књига написана и приређена по одговарајућој научној методологији тако да задовољава научне стандарде признате у свијету,
ђ) да је књига, уколико није ријеч о самосталном ауторском издању, одобрена за издавање од надлежног органа или организације, односно научног вијећа или колегијума,
е) да књига има најмање двије позитивне рецензије признатих научних радника из одговарајуће научне области у истом или вишем научном или истраживачком звању у односу на аутора књиге,
ж) да је аутор књиге научни радник и истраживач са одређеним научним и академским квалификацијама, а најмање магистар наука,
з) да је предмет који књига обрађује у складу са програмом рада Министарства и Стратегијом научног и технолошког развоја Републике Српске и
и) да је обезбијеђена прецизна конструкција финансирања штампања и издавања књиге.
Члан 88. 

(1) У случају публиковања научне књиге аутора из Републике Српске, Министарство суфинансира трошкове лекторисања, техничке припреме рукописа за штампу и трошкове штампања, али не суфинансира ауторски хонорар. 

(2) У случају превода научне књиге аутора из Републике Српске на страни језик, Министарство суфинансира трошкове превођења. 

(3) У случају превода научне књиге са страног језика на један од језика конститутивних наро​да у Републици Српској, Министарство суфинансира трошкове превода, техничке припреме превода за штампу и трошкова штампања.
Члан 89.
(1) Суфинансирање научних књига, као што су монографије, научне књиге у ужем смислу и научнопопуларне књиге, врши се у складу са сљедећим критеријумом:

а) истакнута научна књига међународног значаја ......................................................... К=1,
б) научна књига међународног значаја .................................................................... К=0,75 и
в) научна књига националног значаја .......................................................................... К=0,5.
(2) Вриједност коефицијента К, поред значаја научне књиге, одређује и максималан износ средстава који се може додијелити за суфинансирање те књиге, а коефицијент К=1 одређује максималан износ суфинансирања који рјешењем одређује министар.
VIII  КРИТЕРИЈУМИ ЗА СУФИНАНСИРАЊЕ НАУЧНИХ ЧАСОПИСА
Члан 90. 
Критеријуми за избор и вредновање пријава за суфинансирање публиковања научних часописа у Републици Српској су сљедећи:
а) да је извршена категоризација научног часописа,
б) да је часопис првенствено научног, а не стручног или образовног карактера и да обезбјеђује висок ниво научних радова који се у њему појављују,
в) да се научни радови у часопису, годишњаку или зборнику пишу и приређују по одговарајућој методологији у складу са овим правилником,
г) да у часопису сарађују и пишу сарадници са научним квалификацијама и одговарајућим научноистраживачким и наставним звањима,
д) да часопис у својој научној области представља репрезентативно гласило које унапређује науку и научни живот у друштву,
ђ) да се часопис, посредством својих сарадника, бави научним и друштвено релевантним, односно недовољно истраженим научним проблемима, друштвеним и природним појавама и да за његовим издавањем постоји друштве​на и научна потреба,
е) да је у часопису обезбијеђена шира сарадња истраживача из одређене научне области и одређени број научника из иностранства,
ж) да је часопис квалитетом својих текстова, уређивачком политиком и нивоом научних радова конкурентан на ширем пољу европске и свјетске науке и да достојно презентује нашу науку у свијету,
з) да часопис излази редовно и да има редакцију састављену од истакнутих и компетентних научних радника из предметне научне области,
и) да часопис издаје надлежна научноистраживачка институција или организација, друштво или овлашћени издавач,
ј) да jе проблематика часописа у складу са програмом рада Министарства и Стратегијом научног и технолошког развоја Републике Српске и
к) да је обезбијеђена прецизна конструкција финансирања припреме, штампања, издавања и јавне презентације часописа. 
Члан 91. 

Министарство, у складу са резултатима категоризације часописа, суфинансира  публиковање сљедећих научних часописа:

а) часописе прве категорије,

б) часописе друге категорије и
в) часописе треће категорије.
Члан 92. 

(1) Суфинансирање научних часописа врши се у складу са сљедећим критеријумима:
а) часопис прве категорије................................................................................................ К=1,
б) часописе друге категорије..................................................................................... К=0,75 и
в) часописе треће категорије.......................................................................................... К=0,5.
(2) Вриједност коефицијента К, поред значаја научног часописа, одређује и максималан износ средстава који се може додијелити за суфинансирање тог часописа, а коефицијент К=1 одређује максималан износ суфинансирања који рјешењем одређује министар.
Члан 93.

У случају да не постоји научни часопис прве, друге или треће категорије из одређеног научног подручја за којим постоји потреба у научним и академским круговима у Републици Српској, Министарство, на препоруку Републичког савјета за науку, суфинансира часописе ниже категорије или суфинансира издавање новог научног часописа из тог подручја.

IX  КРИТЕРИЈУМИ ЗА СУФИНАНСИРАЊЕ ЗБОРНИКА
Члан 94.
(1) Суфинансирање научних зборника врши се у складу са сљедећим критеријумом:

а) зборник научних радова са научног скупа међународног значаја ........................... К=1,
б) зборник научних радова са научног скупа националног значаја ........................ К=0,75,
в) тематски научни зборник ........................................................................................ К=0,5 и
г) зборник радова научне организације ..................................................................... К=0,25.
(2) Вриједност коефицијента К, поред значаја скупа, одређује и максималан износ средстава који се може додијелити за суфинансирање зборника, а коефицијент К=1 одређује максималан износ суфинансирања који рјешењем одређује министар.
X  КРИТЕРИЈУМИ ЗА СУФИНАНСИРАЊЕ ЛЕКСИКОГРАФСКИХ, ЕНЦИКЛОПЕДИЈСКИХ И ОСТАЛИХ НАУЧНИХ ПУБЛИКАЦИЈА
Члан 95.
(1) Критеријуми за суфинансирање лексикографских, енциклопедијских и осталих научних публикација су:

а) публикација међународног значаја ........................................................................... К=1 и
б) публикација националног значаја ............................................................................ К=0,5.
(2) Вриједност коефицијента К, поред значаја научне публикације, одређује и максималан износ средстава који се може додијелити за суфинансирање те публикације, а коефицијент К=1 одређује максималан износ суфинансирања који рјешењем одређује министар.
XI  СТРУЧНА КОМИСИЈА ЗА ВРЕДНОВАЊЕ И ИЗБОР НАУЧНИХ ПУБЛИКАЦИЈА
Члан 96. 

(1) Стручну комисију за вредновање и избор научних публикација по расписаном конкурсу за суфинансирање (у даљем тексту: Комисија) именује министар. 

(2) У Комисију се именују три члана из реда компетентних научних радника и универзитетских професора.

(3) Комисија за свој рад има право на новчану накнаду, а висину накнаде рјешењем утврђује министар.

(4) Задатак Комисије је да на основу критеријума утврђених овим правилником изврши вредновање научних публикација, да да своје мишљење о свакој научној публикацији и сачини приједлог за суфинансирање.

Члан 97. 

Када се установи да достављене пријаве имају све тражене податке, у складу са јавним конкурсом и потребном конкурсном документацијом, обрађене пријаве Министарство доставља Комисији на оцјену.

Члан 98.

Комисија при вредновању научних публикација поштује сљедеће критеријуме: 

а) значај публикације за развој одређене научне области,
б) актуелност публикације,
в) значај публикације за развој научне и стручне терминологије,
г) референце аутора,
д) посебан значај публикације за Републику Српску и Босну и Херцеговину, те за афирмацију наше науке на свјетском нивоу и
ђ) ранг публикације (коефицијент К), у складу са одредбама овог правилника.

Члан 99. 

(1) Министарству се, након штампања, обавезно доставља оригинални примјерак књиге. 

(2) Оцјењивање научних књига и научних часописа, односно зборника и остале научне публицистике врши се независно једно од другог.

Члан 100. 

Стручна комисија, у року од 30 дана од дана пријема документације, даје приједлог ранг-листе и финансијских средстава за суфинансирање научне публикације (у даљем тексту: приједлог).
Члан 101. 

(1) Рјешење о додјели средстава за суфинансирање научне публикације доноси министар и оно је коначно, те се против њега не може изјавити жалба, али се може покренути управни спор.
(2) Међусобна права и обавезе између корисника средстава за суфинансирање и Министарства уређују се уговором.
Члан 102.

(1) Министарство обавјештава све учеснике јавног конкурса за избор и суфинансирање научних публикација о резултатима избора. 

(2) Обавјештење учесницима којима је одобрено суфинансирање научне публикације садржи све податке о предмету суфинансирања, висини средстава и позив да приступе потписивању уговора.
XII  ЗАВРШНЕ ОДРЕДБЕ

Члан 103.

Ступањем на снагу овог правилника престаје да важи Правилник о уређивању и публиковању научних публикација („Службени гласник Републике Српске“, број 32/08).

Члан 104.

Овај правилник ступа на снагу осмог дана од дана објављивања у „Службеном гласнику Републике Српске“.

